BM ปลื้ม! ยอดจอง IPO ล้น มั่นใจเทรด 17 พ.ค.นี้แข็งแกร่ง
BM ปลื้ม! ยอดจอง IPO ล้น มั่นใจเทรด 17 พ.ค.นี้แข็งแกร่ง
12 พ.ค. 2559

นายสมศักดิ์ ศิริชัยนฤมิตร ประธานเจ้าหน้าที่บริหาร บริษัท แอสเซท โปร แมเนจเม้นท์ จำกัด หรือ APM ในฐานะที่ปรึกษาทางการเงิน บริษัท บางกอกชีทเม็ททัล จำกัด (มหาชน) หรือ BM เปิดเผยว่า การเสนอขายหุ้น IPOของ BM ในระหว่างวันที่ 9-11 พฤษภาคม 2559 ที่ผ่านมา ได้รับการตอบรับที่ดีจากนักลงทุนทั่วประเทศ โดยมีผู้สนใจเข้าจองซื้อหุ้น IPO อย่างมาก และมียอดจองซื้อหุ้น IPO เกินกว่าจำนวนที่เสนอขาย 100 ล้านหุ้น
 โดยในฐานะที่ปรึกษาทางการเงินมั่นใจว่าพื้นฐานธุรกิจของ BM มีความแข็งแกร่ง และมีแนวโน้มการเติบโตที่โดดเด่นตามความต้องการของตลาด ทั้งการลงทุนโครงสร้างพื้นฐานของรัฐ รวมไปถึงภาคอุตสาหกรรมการเกษตรทั้งในประเทศ และกลุ่ม AEC ที่มีความต้องการเครื่องจักรกลการเกษตรเพิ่มสูงขึ้น
ที่สำคัญ BM ยังมีความสามารถในการทำกำไรที่ดี โดยผลการดำเนินการในปี 2555 BM มีอัตรากำไรขั้นต้นอยู่ที่ 13.22% และอัตรากำไรสุทธิอยู่ 2.52% และปรับตัวเพิ่มสูงขึ้นอย่างต่อเนื่อง ซึ่งในปี 2558 BM มีอัตรากำไรขั้นต้นอยู่ที่ 22.22% และอัตรากำไรสุทธิอยู่ 8.40% โดย BM จะเข้าซื้อขายในตลาดหลักทรัพย์เอ็ม เอ ไอ ในวันที่ 17 พฤษภาคม 2559 นี้ ซึ่งคาดว่าจะได้รับการตอบรับที่ดีจากนักลงทุนอย่างต่อเนื่อง
นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เป็นหนึ่งในผู้นำการผลิต และจัดจำหน่ายสินค้าแปรรูปผลิตภัณฑ์เหล็ก ได้แก่ รางเดินสายไฟฟ้า ตู้สื่อสาร ตู้ไฟฟ้า ตู้โลหะ และแผงควบคุมไฟฟ้าที่ใช้ตามอาคาร คอนโดมิเนียม สำนักงาน ห้างสรรพสินค้า โรงงานอุตสาหกรรม สถานีไฟฟ้า เป็นต้น ภายใต้ตราสินค้า “BSM”, “BM”, “BS” และ “BEST” และผลิตภัณฑ์ขึ้นรูปอื่นๆ จากโลหะตามความต้องการของลูกค้า และเป็นผู้จำหน่ายท่อร้อยสายไฟฟ้า กล่าวว่า บริษัทฯ ประสบความสำเร็จเป็นอย่างยิ่งในการเสนอขายหุ้น IPO
 โดยได้รับการตอบรับที่ดีจากนักลงทุน ซึ่งหลังจากการระดมทุนในครั้งนี้จะช่วยให้บริษัทฯ สามารถขยายกำลังการผลิต และเพิ่มผลิตภัณฑ์เหล็กแปรรูปให้มีความหลากหลาย ตรงตามความต้องการของตลาดซึ่งมีความต้องการผลิตภัณฑ์เหล็กแปรรูปเพิ่มสูงขึ้นอย่างต่อเนื่อง โดยผลประกอบการของบริษัทฯในปี 2558 บริษัทฯมีรายได้รวม 806.13 ล้านบาท และมีกำไรสุทธิ 67.70 ล้านบาท
นายนิมิต วงศ์จริยกุล กรรมการบริหาร บริษัทหลักทรัพย์ โนมูระ พัฒนสิน จำกัด (มหาชน) กล่าวในฐานะผู้จัดจำหน่าย และรับประกันการจำหน่ายหุ้นสามัญแก่ประชาชนเป็นครั้งแรก หรือ IPO สำหรับการเสนอขายหุ้นของBM ในวันที่ 9-11 พฤษภาคมที่ผ่านมาจำนวน 100 ล้านหุ้น ราคาหุ้นละ 2.88 บาท ได้รับการตอบรับที่ดีจากนักลงทุน และได้จัดสรรหุ้นให้กับนักลงทุนที่สนใจจองซื้อจำนวนมากทั่วประเทศ มากกว่า 4,000 ราย
 โดยราคาหุ้นที่เสนอขายมีความเหมาะสม และมีส่วนลดเพื่อจูงใจแก่นักลงทุน ในขณะที่นักลงทุนที่ไม่ได้รับการจัดสรรหุ้นยังมีโอกาสที่ดีในการเข้าไปซื้อหุ้นเพื่อลงทุนได้ทั้งในระยะกลาง และระยะยาวในตลาดหลักทรัพย์เอ็ม เอ ไอ ต่อไป